ไทยเตรียมข้าวช่วยเฮติ ก.พ.นี้ อีก 4,000 ตัน
พาณิชย์เผยเตรียมจัดส่งข้าวช่วยเหลือเฮติในเดือน ก.พ. นี้ อีก 4,000 ตัน จับตาล็อกสเปคผู้ปรับปรุงคุณภาพข้าวให้รายเดิม
3 ก.พ. 2553

พาณิชย์เผยเตรียมจัดส่งข้าวช่วยเหลือเฮติในเดือน ก.พ. นี้ อีก 4,000 ตัน จับตาล็อกสเปคผู้ปรับปรุงคุณภาพข้าวให้รายเดิม
นางพรทิวา นาคาศัย รมว.พาณิชย์ เปิดเผยว่า ข้าวที่จะจัดส่งไปช่วยประชาชนในประเทศเฮติอีก 1.99 หมื่นตัน หลังจากที่จัดส่งไปช่วยเหลือ 100 ตันแรกเมื่อวันที่ 1 ก.พ. จะมีการจัดส่งภายในเดือนนี้อีก 4,000 ตัน เป็นข้าวขาว 5% ซึ่งวิธีการปรับปรุงคุณภาพข้าวล็อตนี้ ยังคงเป็นวิธีการเดิม คือจัดจ้างวิธีพิเศษ โดยจะให้คณะทำงานที่มีนายนพดล สระวาสี รักษาการที่ปรึกษาการพาณิชย์ เป็นประธานเข้าไปดูแล เบื้องต้นอาจจำเป็นต้องใช้บริษัทรายเดิมที่รับปรับปรุงคุณภาพและบรรจุถุง เป็นผู้ดำเนินการ
ข้าวล็อตที่เหลืออีก 1.6 หมื่นตัน จะเปลี่ยนจากข้าวขาว 5% เป็นข้าว 25% เพราะเป็นชนิดข้าวที่ทางคนในเฮตินิยมรับประทาน โดยทางนายอภิสิทธิ์ เวชชาชีวะ นายกรัฐมนตรี รับทราบในเรื่องดังกล่าวแล้ว ซึ่งจะจัดส่งให้ครบทั้งหมดภายในเดือนเม.ย.นี้ 
“เรื่องชนิดข้าว 5% มาเป็น 25% ได้คุยกันในที่ประชุมคณะรัฐมนตรี (ครม.) โดยรัฐมนตรีบางท่านได้มาเสนอให้ส่งข้าว 25% ไปให้ เพราะในสต๊อกของรัฐบาลก็มีอยู่มาก ทางนายกรัฐมนตรีก็รับทราบ ไม่อยากให้มองเป็นประเด็นการเมือง” นางพรทิวา กล่าว
นางพรทิวา กล่าวว่า ส่วนเหตุผลที่ยังคงใช้วิธีพิเศษในการหาผู้ปรับปรุงคุณภาพข้าวและบรรจุถุงนั้น ได้มองหมายให้เป็นหน้าที่ของคณะทำงาน และที่ต้องใช้วิธีพิเศษเพราะต้องดำเนินการให้เสร็จโดยเร็ว เพื่อช่วยประชาชนที่กำลังประสบภัยพิบัติในครั้งนี้ ยืนยันว่ามีความโปร่งใสและตรวจสอบได้ 
นายยรรยง พวงราช ปลัดกระทรวงพาณิชย์ กล่าวว่า กรณีที่นายกรัฐมนตรีติงกระทรวงพาณิชย์ในที่ประชุมครม.ว่ามีการจัดส่งข้าวไปช่วยเหลือผู้ประสบภัยพายุกิสน่าที่ประเทศฟิลิปปินส์ล่าช้านั้น โดยข้าวที่ล่าช้าเป็นในส่วน 520 ตัน ภายในโครงการสำรองอาหารเอเชียตะวันออก ส่วน 100 ตันที่จัดส่งไปช่วยเหลือผู้ประสบภัยกิสน่า มีการจัดส่งไปแล้ว
สำหรับสาเหตุที่ล่าช้าในข้าวล็อต 520 ตัน เป็นเพราะกระทรวงพาณิชย์ไม่ได้รับผิดชอบเรื่องนี้โดยตรง เป็นผู้จัดหาข้าวตามคำสั่งให้เท่านั้น หน่วยงานที่เป็นเจ้าของเรื่องคือกระทรวงเกษตรและสหกรณ์ เพราะกระทรวงพาณิชย์มีหน้าที่จัดหาผู้ปรับปรุงคุณภาพและบรรจุถุงเท่านั้น ส่วนกระทรวงต่างประเทศจะเป็นผู้จัดสรรงบมาให้กระทรวงพาณิชย์ โดยขณะนี้ทางองค์การคลังสินค้า (อคส.) กำลังดำเนินการอยู่
“ข้าว 100 ตันแรก จัดส่งให้กับผู้ประสบภัยพายุกิสน่า และอีก 520 ตัน จะส่งภายใต้โครงการสำรองอาหารเอเชียตะวันออก โดยที่ล่าช้า เพราะติดกระบวนการปฏิบัติมากกว่า เพราะคนเสนอจัดส่งข้าวไม่ยอมใส่เงื่อนไขมาว่าต้องการอย่างไร ทำให้กรมการค้าต่างประเทศต้องทำหนังสือทบทวนคำสั่งใหม่ไปเมื่อวันที่ 20 ม.ค. และเพิ่มอนุมัติมาเมื่อ 22-23 ม.ค.” นายยรรยง กล่าว